Likumprojekts

**Grozījumi Latvijas Administratīvo pārkāpumu kodeksā**

Izdarīt Latvijas Administratīvo pārkāpumu kodeksā šādus grozījumus:

1. Izteikt 12.1 pantu šādā redakcijā:

"**12.1 pants. Audzinoša rakstura piespiedu līdzekļu piemērošana nepilngadīgajiem**

Nepilngadīgajiem vecumā no 14 līdz 18 gadiem par administratīvo pārkāpumu izdarīšanu piemēro audzinoša rakstura piespiedu līdzekļus. Administratīvo sodu nepilngadīgajam vecumā no 14 līdz 18 gadiem piemēro, ja audzinoša rakstura piespiedu līdzekļa piemērošana konkrētajā gadījumā nav lietderīga.

Audzinoša rakstura piespiedu līdzekļus var piemērot arī nepilngadīgajiem vecumā no 11 līdz 14 gadiem, ja viņi izdarījuši pārkāpumu, par kuru ir paredzēta administratīvā atbildība."

2. Izteikt 274. panta ceturto daļu šādā redakcijā:

"Ja administratīvo pārkāpumu izdarījis nepilngadīgais, institūcija (amatpersona) izvērtē jautājumu par administratīvā pārkāpuma lietas nosūtīšanu pašvaldības administratīvajai komisijai audzinoša rakstura piespiedu līdzekļu piemērošanai. Šādā gadījumā institūcija (amatpersona) pieņem lēmumu par personas atzīšanu par vainīgu administratīvā pārkāpuma izdarīšanā, nepiemērojot administratīvo sodu. Ja audzinoša rakstura piespiedu līdzekļa piemērošana nepilngadīgajam konkrētajā gadījumā nav lietderīga, institūcija (amatpersona) lemj par administratīvā soda piemērošanu."

3. Papildināt pārejas noteikumus ar 30. punktu šādā redakcijā:

"30. Grozījumus šā kodeksa 12.1 pantā un 274. panta ceturtajā daļā, kas attiecas uz audzinoša rakstura piespiedu līdzekļu piemērošanu nepilngadīgajiem, piemēro administratīvo pārkāpumu lietās, kurās lietvedība uzsākta, sākot ar 2016. gada 1. janvāri."

Likums stājas spēkā 2016. gada 1. janvārī.

Tieslietu ministrs

Dzintars Rasnačs